പാക്കിസ്ഥാനെതിരായ രണ്ടാം ടെസ്റ്റിൽ ന്യൂസിലൻഡിന് തോൽവി . ദുബായിൽ നടന്ന ടെസ്റ്റിൽ ഇന്നിങ്സിനും 16 റൺസിനുമാണ് സന്ദർശകർ പരാജയപ്പെട്ടത് . ഒന്നാം ഇന്നിങ്സിൽ ഫോളോ ഓൺ വഴങ്ങി രണ്ടാം ഇന്നിങ്സ് ആരംഭിച്ച ന്യൂസിലൻഡ് 312ന് എല്ലാവരും പുറത്തായി . 82 റൺസ് നേടിയ റോസ് ടെയ്ലറാണ് ന്യൂസിലൻഡിന്റെ ടോപ് സ്കോറർ . ആദ്യ ഇന്നിങ്സിൽ എട്ട് വിക്കറ്റ് നേടിയ പാക് സ്പിന്നിർ യാസിർ ഷാ രണ്ടാം ഇന്നിങ്സിൽ ആറ് വിക്കറ്റ് നേടി . ആദ്യ ഇന്നിങ്സിൽ ന്യൂസിലൻഡ് 90 റൺസിന് പുറത്തായിരുന്നു . സ്കോർഃ പാക്കിസ്ഥാൻ 418/5 ഡിക്ലയേർഡ് , ന്യൂസിലൻഡ് 90 & 312 . രണ്ടിന് 131 എന്ന നിലയിലാണ് ന്യൂസിലൻഡ് നാലാം ദിനം ആരംഭിച്ചത് . 50 റൺസ് നേടിയ ടോം ലാഥത്തെ ( 50 ) ആദ്യം പുറത്താക്കി ഹസൻ അലി പാക്കിസ്ഥാന് ബ്രേക്ക് ത്രൂ നൽകി . പിന്നാലെ എത്തിയത് ഹെന്റി നിക്കോൾസ് . ടെയ്ലറും ( 82 ) , നിക്കോൾസും ( 77 ) ചെറുത്തു നിന്നു . ഇരുവരും 109 റൺസാണ് കൂട്ടിച്ചേർത്തത് . എന്നാൽ ടെയ്ലർ പുറത്തായതോടെ കിവീസ് തകർന്നു . പിന്നീടെത്തിയ വാറ്റ്ലിങ് ( 27 ) , കോളിൻ ഡി ഗ്രാൻഡ്ഹോം ( 14 ) , ഇഷ് സോധി ( 4 ) , നീൽ വാഗ്നർ ( 10 ) , ട്രൻഡ് ബൌൾട്ട് ( 0 ) എന്നിവർക്ക് ഒന്നും ചെയ്യാൻ സാധിച്ചില്ല . നിക്കോൾസിനെ ഹസൻ അലി വിക്കറ്റ് തെറിപ്പിക്കുകയായിരുന്നു . ടെസ്റ്റിൽ ഒന്നാകെ 14 വിക്കറ്റുകളാണ് യാസിർ ഷാ വീഴ്ത്തിയത് . ഒന്നാം ഇന്നിങ്സിൽ ന്യൂസിലൻഡിന്റെ തകർച്ചയ്ക്കും കാരണമായത് യാസിർ ഷായുടെ ബൌളിങ്ങായിരുന്നു . ഷാ തന്നെയാണ് മാൻ ഓഫ് ദ മാച്ചും . മൂന്ന് ടെസ്റ്റുകൾ അടങ്ങിയ പരമ്പരയിലെ ആദ്യ ടെസ്റ്റ് ന്യൂസിലൻഡ് വിജയിച്ചിരുന്നു . നിർണായകമായ അവസാന ടെസ്റ്റ് ഡിസംബർ മൂന്നിന് ആരംഭിക്കും .